СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ Интелигентното регулиране — отговор на нуждите на малките и средните предприятия /* COM/2013/0122 final */





Интелигентното регулиране — отговор на нуждите на малките и средните предприятия 1. Въведение Малките и средните предприятия са гръбнакът на европейската икономика, като те имат значителен принос за иновациите, постигането на растеж и създаването на работни места. В ЕС има около 20,7 милиона МСП, в които са заети 67 % от работещите в частния сектор. От неотдавнашно проучване става ясно, че между 2002 г. и 2010 г. 85 % от нетния брой нови работни места в ЕС са създадени от МСП. Това недвусмислено показва значението им за икономическия растеж и създаването на работни места в Европа.[1] МСП могат да се развиват най-добре в бизнес среда, в която нормативната уредба, докато следва своите цели на политиката, зачита специфичните нужди на тези предприятия. Регулирането е необходимо за единния пазар, тъй като създава еднакви условия чрез гарантирането на лоялна конкуренция, допринася за здравето и безопасността на хората, спомага за опазването на околната среда и защитата на работниците и потребителите. То е средство за постигане на целите на обществената политика на ЕС и носи ползи за гражданите на Европа. Регулирането трябва да отчита спецификата на МСП. От приемането на Законодателния акт за малкия бизнес в Европа (SBA) насам съкращаването на бюрократичната тежест и вслушването в гласа на МСП са твърдо залегнали в работата на Комисията. Тази работа бележи крачка напред със съобщението на Комисията от 2011 г., озаглавено „Минимизиране на регулаторната тежест за МСП — Адаптиране на законодателството на ЕС спрямо нуждите на микропредприятията“. То се основава на залегналия в SBA принцип „Мисли първо за малките предприятия!“, който изисква при разработването на законодателство да се отчитат последиците за МСП и да се опрости съществуващата регулаторна среда.[2] С него бе създадена възможността за освобождаване на микропредприятията от спазването на някои правни изисквания, когато това е оправдано, и за използването на по-леки регулаторни режими за МСП.[3] Неотдавна в съобщението за индустриалната политика[4] бе отправена препоръка за опростяване на регулаторната и административната среда, особено за МСП, и бе подчертана важността на една опростена, стабилна и предсказуема дългосрочна нормативна уредба за инвестирането в нови технологии и иновации. Освен това, с новата „Програма за пригодност и резултатност на регулаторната рамка“ набелязването на възможности за опростяване, на ненужни регулаторни разходи и на области, в които да се подобри резултатността, става неразделна и стабилна част от изготвянето на политики и програми.[5] С настоящото съобщение се прави преглед на напредъка в: · прилагането на освобождаванията за микропредприятията; · въвеждането на по-леки регулаторни режими за МСП; · въвеждането на табло с показатели за МСП; · осигуряването на регулаторна пригодност. Освен това в него се определят следващите стъпки, които ще бъдат предприети по отношение на МСП в изготвянето на политики и програми. 2. Освобождаване на микропредприятията от законови изисквания на ЕС Преди Европейската комисия да предложи нови инициативи или изменения на съществуващото законодателство на ЕС се извършва задълбочена подготвителна работа. Тази подготовка започва с публикуването на пътни карти, с които заинтересованите страни се информират за възможните инициативи на Комисията, за наличните данни и планираните подготвителни и консултативни действия. В тези пътни карти се съдържа информация за първоначалното дефиниране на проблема, целите, вариантите и предварителната оценка на въздействието, както и за предвидения график. Тези документи са достъпни за обществеността и редица заинтересовани лица, от МСП до социалните партньори, имат възможност (и се възползват от нея) да дадат своето становище по тях. В пътните карти е указано също така кога и как ще бъдат осъществени консултации със заинтересованите страни.[6] Комисията оценява потенциалните икономически, социални и екологични последици от всички свои предложения със значително въздействие чрез извършването на оценки на въздействието (ОВ). Те съдържат различни варианти за това как да бъдат преодолени проблемите, като един от тези варианти винаги е запазване на статуквото. ОВ са подложени на независим контрол на качеството, преди Комисията да приеме своето предложение. Чрез процеса за оценяване на въздействието Комисията цели да се избегне ненужната регулаторна тежест. Тя анализира възможността за освобождаване на микропредприятията от обхвата на инициативата, без това да застрашава целта на потенциалното предложение. Пример на приети от законодателя на ЕС възможности за освобождаване на МСП, които понастоящем държавите членки прилагат: o Малките магазини за продажба на електрически и електронни уреди не са задължени да заделят допълнително пространство, за да изпълнят задълженията за обратно приемане, наложени с новата Директива относно отпадъци от електрическо и електронно оборудване[7]. Това задължение за обратно приемане се прилага единствено за магазините с търговска площ от най-малко 400 m2. Примери за предложени от Комисията възможности за освобождаване на МСП, които понастоящем се разглеждат в рамките на законодателната процедура на ЕС o Производителите, на които се падат по-малко от 500 регистрации на нови леки пътнически автомобили годишно, се освобождават от задължението да изпълняват цел за намаляване на емисиите на CO2 съгласно предложението на Комисията за регламент за изменение на Регламент (ЕО) № 443/2009 относно емисиите от пътнически автомобили.[8] o Предлага се някои категории превозни средства, които се движат в радиус от по-малко от 100 km от базата на предприятието, да бъдат освободени от прилагане на Регламент (ЕО) № 561/2006 и следователно от задължението за използване на тахограф.[9] o В нов общ регламент за защита на данните[10] се предлага дружествата, в които работят под 250 работници, да не бъдат задължавани да назначават длъжностно лице по защита на данните, а в рамките на делегираните актове на Комисията, целящи допълнителното уточняване на критериите за оценка на необходимостта от извършването на оценка на въздействието върху защитата на данните, да се обмислят специални мерки за МСП. o МСП, в които работят под 250 души, са освободени от изискването, залегнало в предложението на Комисията за по-добър баланс между половете в бордовете на дружествата[11], според което дружествата с по-малко от 40 % директори без изпълнителни функции следва да прилагат прозрачни процедури за подбор въз основа на неутрално формулирани критерии, за да може до 1 януари 2020 г. да се постигне целта за присъствие от 40 % на по-слабо представения пол. Оценките на въздействието сочат също, че невинаги е възможно микропредприятията да бъдат освободени от законодателните изисквания. Така например те не могат да бъдат освободени от прилагане на законодателството, ако са налице ясни доказателства, че това освобождаване ще попречи да бъдат постигнати целите на нормативната уредба, например за защита на работниците или потребителите. Те не могат да бъдат освободени от изискванията, залегнали в Договора за ЕС, за защита например на основните права. И накрая, не могат да бъдат освободени, когато въпросното законодателство е специално насочено към малките фирми, като например към дружествата „пощенски кутии“[12], които заобикалят закона например в областта на услугите и конкуренцията. В случаите, когато микропредприятията не могат да бъдат изключени от обхвата на законодателните предложения, е необходимо в оценката на въздействието да бъде направен анализ и да бъдат обяснени причините. Ограничения на възможността за освобождаване: - Когато в рамките на Директивата за командироването на работници бе разглеждан проблемът за заобикалянето на минималните стандарти на ЕС за защита на работниците чрез дружества „пощенски кутии“[13], беше ясно, че микропредприятията не може да бъдат изключени. Причината за това беше, че тези дружества „пощенски кутии“ са сякаш по правило микропредприятия и тяхното изключване от обхвата на разпоредбите би обезсмислило основната цел на мярката: да се сложи край на нелоялните търговски практики и неравноправното третиране на работници. - В предложението на Комисията за нов регламент относно прекурсорите на наркотичните вещества не беше възможно да се предвиди общо освобождаване на микропредприятията, тъй като това лесно би довело до подкопаване на целите на законодателния акт. Трафикантите щяха да се установят като микросубекти, за да избегнат контрол от страна на органите. Същевременно сега действащата нормативна уредба вече взима под внимание специфичните нужди на микропредприятията, тъй като съществуват прагове, които позволяват на дружества, продаващи или купуващи прекурсори на наркотични вещества под определени количества, да бъдат освободени от повечето задължения. 3. Акцент върху по-леки режими за МСП Тогава, когато не е възможно освобождаване, се полагат усилия законодателните предложения да бъдат съобразени с МСП, например чрез въвеждането на опростен набор от изисквания за по-малките предприятия, намалени такси и др.[14] Примери за облекчени режими за МСП, които наскоро са били приети от законодателния орган на ЕС и които са влезли в сила или са в процес на въвеждане от страна на държавите членки: - Съгласно новата Директива 2012/27/EС за енергийна ефективност МСП са насърчени, но не и задължени да извършват енергийно обследване. Държавите членки могат да създадат схеми за подпомагане на МСП, в т.ч. ако те са сключили доброволни споразумения – да покрият разходите за енергийно обследване и за прилагане на препоръките от обследването за висока ефективност на разходите. - Съгласно Регламент № 305/2011 микропредприятията вече могат да избират по-лесни начини, за да докажат, че строителните продукти, които те пускат на пазара, отговарят на приложимите стандарти. Примери за предложени от Комисията облекчени режими за МСП, които понастоящем се разглеждат в рамките на законодателната процедура на ЕС: - Комисията направи предложения, с които да се улесни достъпът на МСП до участие в обществени поръчки. Предлага се участниците в търгове за обществени поръчки да могат да представят клетвени декларации вместо оригинални документи или сертификати, с които да докажат, че отговарят на критериите за подбор. Оригинални документи се изисква да бъдат представени само от дружеството, спечелило търга. Ще бъде насърчавано организирането на търгове за обществени поръчки в по-малки обособени позиции. Заедно с по-широкото използване на електронните обществени поръчки, тези модернизирани правила в предложената Директива за обществените поръчки[15] ще улеснят участието на МСП в договори, чиято стойност е около 18 % от БВП на ЕС. Освен това в някои законодателни актове на ЕС се дава възможност на всяка държава членка да реши дали да прилага облекчени режими за МСП (например в областта на информирането и консултирането на работниците[16], хигиената на храните[17], отпадъците[18] и годишните отчети[19]). 4. Преглед на резултатите по инициативи от значение за МСП Комисията публикува годишен преглед на резултатите[20], който обхваща законодателните инициативи, за които се очаква да имат значително отражение върху МСП. Този преглед позволява на всички заинтересовани страни, включително на мрежата от национални „Пратеници по въпросите на МСП“, да наблюдават напредъка на равнище ЕС на законодателните предложения от значение за МСП. Той дава възможност да се проследи законодателния път на даден акт от предложението на Комисията до изпълнението в държавите членки. В него се представят основните въпроси и се посочва заетата по тях позиция в различните етапи на законодателния цикъл, като се отбелязва дали на някой от тези етапи от приемането на акта от Комисията до неговото прилагане регулаторната тежест се е увеличила или е намаляла. Проследяването на това как се прилагат актовете в държавите членки ще позволи да се извършва оценка на постигнатите резултати на най-близкото до предприятията равнище, като се разглеждат най-добрите практики[21]. От него ще стане ясно как различните подходи за прилагане влияят върху цялостните резултати. Основните правни актове и законодателни предложения, които се следят отблизо в прегледа на резултатите, бяха определени в съобщението „Минимизиране на регулаторната тежест за МСП. Адаптиране на законодателството на ЕС спрямо нуждите на микропредприятията“ от ноември 2011 г.[22] От записаните 13 инициативи Комисията е приела 3 предложения[23], които фигурират в тазгодишното издание на прегледа на резултатите. Освен това в него се съобщава и за други инициативи, които през 2012 г. бяха определени като имащи значително въздействие върху МСП. 5. Подкрепа за МСП и консултации с тях 5.1 Консултации с МСП – Общи положения МСП и организациите, които представляват техните интереси, биха искали да знаят какви нови законодателни инициативи обмисля Комисията, доколко те биха могли да имат влияние и кога могат да изложат становищата си в процеса на подготовка. Те приветстваха публикуването на „пътни карти“, а голям брой МСП поискаха да бъдат информирани по-рано за предстоящи консултации. Понастоящем Комисията е в процес на преразглеждане на своите методи на консултиране и предвижда да публикува редовно актуализиран календар на планираните консултации на уебсайта „Вашият глас в Европа“. Комисията също така създаде механизъм за предупреждение в Регистъра за прозрачност, за да информира заинтересованите страни относно публикуването на пътни карти и предстоящите консултации. Законодателният акт за малкия бизнес в Европа създаде стабилни механизми за управление, основани на тясното сътрудничество с държавите членки и заинтересованите страни, свързани с МСП. Сега прилагането на SBA се подкрепя от мрежата „Пратеници по въпросите на МСП“ — мрежа на високопоставени представители от държавите членки. Определянето на едно лице за контакт в държавите членки по всички въпроси, свързани със Законодателния акт за малкия бизнес, утвърждава прилагането на неговите принципи и дава възможност на държавите членки да обменят най-добри практики. За да се насърчи прякото участие на заинтересованите страни, редица представителни организации на МСП на европейско равнище участват като наблюдатели в заседанията на мрежата. Тези дейности, благодарение на засилен обмен на добри практики, имат за цел да гарантират, че държавите членки отреждат приоритетно място на намаляването на регулаторната тежест. Така например мрежата изигра важна роля за съкращаване на времето, необходимо за започване на бизнес в Европа[24]. Освен това Комисията предложи определянето на представител по въпросите на МСП и прилагането на теста за МСП от страна на държавите членки да бъдат въведени като критерии за предоставяне на подкрепа, свързана с МСП, по линия на Европейския фонд за регионално развитие[25]. Вече се провеждат редовни годишни срещи между сдруженията на МСП и Комисията, за да се набелязват онези приоритетни инициативи в Работната програма на Комисията, които са от значение за МСП (вж. приложение II в работния документ на службите на Комисията, приложен към настоящото съобщение), и да се проследява тяхното отражение върху МСП. Комисията използва Европейската мрежа за предприятия (Enterprise Europe Network), за да се консултира пряко с МСП, в това число с микропредприятията, относно бъдещото законодателство (консултации с „Дискусионна група — МСП“) и за да получи техните становища за действащото вече законодателство на ЕС (база данни „Обратна връзка от МСП“). Стопанските организации и държавите членки приветстваха тези действия, като оценяват значението им за политиката за МСП. Освен това през 2012 г. Комисията организира конференции с участието на МСП от Германия, Нидерландия, Швеция, Обединеното кралство, Полша и Италия. На тези конференции предприемачите от МСП имаха възможност да споделят своите тревоги в различни области като трудовото право, регламентирането на пускането на продукти на пазара и свързаното с това създаване на европейски стандарти за продукти, които потвърждават съответствието на продуктите с нормативните изисквания, здравето и безопасността, околната среда, ДДС, хигиената на храните и етикетирането. Освен това конференциите позволиха провеждането на преки дискусии и обмен на подробна информация и становища. Събраната информация се използва и в рамките на картографирането на законодателството и програмирането в Програмата за пригодност и резултатност на регулаторната рамка. Комисията също така провежда редовни консултации с организации на работодателите от МСП в рамките на консултациите със социалните партньори на ЕС и чрез работата на комитетите за европейски социален диалог. Сдруженията на МСП активно допринесоха за разработването и изпълнението на работната програма на европейските социални партньори за периода 2012—2014 г.[26] Накрая въпросите, свързани с МСП, бяха поставени в центъра на дейността на Групата на високо равнище за намаляване на административната тежест — експертна група, създадена през 2007 г., за да съветва Комисията за това как да се намали административната тежест, произтичаща от законодателството на ЕС. Неотдавна Комисията удължи мандата на групата до октомври 2014 г.[27] Групата ще предоставя съвети относно нормативните мерки на ЕС, приети от Парламента и Съвета съгласно Програмата за намаляване на административната тежест, и ще прави преглед на изпълнението на тези мерки от 27-те държави членки. Ще бъде търсено становището на МСП за това до каква степен мерките са имали реално отражение за тях. Тази работа ще улесни обмена на информация между държавите членки за различните начини на прилагане на законодателството на ЕС и ще допринесе за по-доброто разбиране на крайното отражение на приетите мерки. 5.2 Консултации за „10-те законодателни акта, които пораждат най-голяма административна тежест“ Между октомври и декември 2012 г. Комисията организира общоевропейско допитване в интернет, в рамките на което прикани МСП и организациите, които представляват техните интереси, да посочат десет области или законодателни акта на ЕС, които те считат, че пораждат най-голяма административна тежест. Участниците имаха възможност да изберат от неизчерпателен списък или да добавят по избор други области или актове. От тях не се искаше да оправдават или обясняват този свой избор, въпреки че някои от тях предпочетоха да го направят. Освен това те не бяха длъжни да конкретизират дали тежестта произтича от правото на ЕС или на държава членка. Това допитване даде възможност на МСП да изразят опасенията си пряко пред Комисията. Резултатите от това допитване са обобщени в работния документ на службите на Комисията, приложен към настоящото съобщение. Понастоящем се разглеждат всички получени отговори, като те ще бъдат последвани от действия, които ще бъдат конкретизирани като част от Програмата на Комисията за пригодност и резултатност на регулаторната рамка (вж. раздел 6 по-долу)[28]. В допитването бяха получени общо 1000 отговора[29], сред които становищата на отделни малки и средни предприятия (над 600 отговора от МСП, установени в ЕС, като 40 % от тях бяха микропредприятия) и на организации, представляващи интересите на МСП на различни равнища в ЕС (почти 150 отговора). Бяха получени отговори от почти всички държави членки на ЕС (като по-голямата част от отговорите на отделни предприятия бяха от 3 държави — Белгия, Германия и Италия), както и от някои страни извън ЕС, най-вече от Турция. В приложение III са изброени областите на политиката и законодателните актове на ЕС, които бяха посочени от най-голям брой отделни МСП и организации, представляващи техните интереси (вж. работния документ на службите на Комисията, приложен към настоящото съобщение). Мярката на ЕС, която бе най-често цитирана както от МСП, така и от организациите, представляващи техните интереси, беше REACH — Регламент (ЕО) № 1907/2006 относно регистрацията, оценката, разрешаването и ограничаването на химикали. И двата вида респонденти посочиха също така законодателството в областта на ДДС[30], Директивата относно общата безопасност на продуктите (Директива 2001/95/EC), Директивата относно признаването на професионалните квалификации (Директива 2005/36/ЕО) и Директивата относно защитата на личните данни (Директива 95/46/ЕО). Въпреки че изброиха различни конкретни законодателни мерки, и двете категории респонденти посочиха законодателството в областта на отпадъците[31] и законодателството, свързано с пазара на труда[32]. Сред 10-те мерки, които пораждат най-голяма административна тежест бяха споменати също законодателството за контролните уреди за регистриране на данните за движение и почивка при автомобилния транспорт (Регламент (ЕИО) № 3821/85), процедурите за възлагане на обществени поръчки за строителство, доставки и услуги (Директива 2004/18/ЕО) и Модернизирания митнически кодекс (Регламент (ЕО) № 450/2008). 6. Действия след консултациите на МСП Комисията счита резултатите от консултациите за важен сигнал за опасенията на МСП. Комисията ще предприеме различни действия след тези консултации. Като първа стъпка вече се работи по няколко от законодателните актове, които фигурират в списъка от допитването за 10-те акта, които пораждат най-голяма административна тежест: - Регистрация, оценка, разрешаване и ограничаване на химикали (REACH) - Регламент (ЕО) № 1907/2006: през 2012 г. беше направен преглед, приет в началото на 2013 г. Този преглед се основаваше на многобройни тематични проучвания, като над 1600 дружества дадоха становище. В рамките на прегледа се стигна до заключението, че REACH функционира добре и постига резултати по всяка една от целите, за които към момента може да бъде направена оценка на напредъка[33]. Същевременно в него се посочва, че делът на административната тежест, който се пада на МСП при постигането на този резултат, е непропорционално голям и че е необходимо този въпрос да бъде разгледан, тъй като следващият етап на регистриране на химикали до 2018 г. ще обхваща много повече МСП. В този контекст Комисията стига до заключението, че не е необходимо изменение в постановителната част на REACH, но отправя конкретни препоръки за намаляване на отражението на регламента върху МСП. Следва обаче да се отбележи, че в случай на изменение на Регламент (ЕО) № 340/2008, се предвижда внасянето на предложение за модулиране на нивата на таксите, дължими на Европейската агенция по химикалите (ECHA), в зависимост от размера на дружеството. - Обща система на данъка върху добавената стойност - Директива на Съвета 2006/112/ЕО: Комисията публикува съобщение[34] за по-опростена, по-сигурна и по-ефективна система на ДДС, отговаряща на нуждите на единния пазар. През 2012 г. Комисията предложи пакет от мерки, с които да се улесни въвеждането през 2015 г. на минисистема за обслужване на едно гише, така че данъчното облагане на телекомуникациите, радиоразпръскването и електронните услуги да бъде съобразено в по-голяма степен с МСП, като се позволи на доставчиците на услуги да изпълняват задълженията си в целия ЕС, като подават единна декларация за ДДС и едно платежно нареждане в държавата членка, в която те са установени. Комисията ще настоява за разширяване на системата за обслужване на едно гише. Ново подобрение е законодателната възможност[35], която от януари 2013 г. позволява на държавите членки да въвеждат незадължителна схема, според която предприятия с годишен оборот под 2 млн. евро могат да отложат плащането на ДДС на съответния данъчен орган, докато самите те получат плащанията от своите клиенти („касова отчетност“). Комисията също така предприе по-нататъшни стъпки за усъвършенстване на Директивата за възстановяване, за да се гарантира, че действието на директивата е според плануваното и дава възможност за по-лесно електронно подаване на заявления за възстановяване на ДДС. - Директива 2001/95/ЕО относно общата безопасност на продуктите (GPSD): Като част от пакета от документи относно безопасността на продуктите и надзора на пазара, приет на 13 февруари 2013 г. Комисията предлага да се отменят Директива 2001/95/ЕО и Директива 87/357/EИО относно продуктите, имитиращи храни, и да бъдат заменени с регламент относно безопасността на потребителските продукти. Поради предмета и целта на предложения регламент МСП не могат да бъдат освободени от изискванията, тъй като правилата за защита на здравето и безопасността на хората трябва да се прилагат за всички икономически оператори, независимо от техния размер. Въпреки това в пакета ясно се посочва голямото значение, което Комисията отдава на нуждите на малкия бизнес и той съдържа насоки и помощ, за да помогне на МСП да успеят да се съобразят с правилата. - Процедури за възлагане на обществени поръчки за строителство, услуги и доставки - Директива 2004/18/ЕО През 2011 г. Комисията предложи нова директива за обществените поръчки[36], която все още е в процес на обсъждане в Европейския парламент и Съвета. Тя ще улесни участието на МСП в договори за обществени поръчки, тъй като предвижда значително опростяване на процедурите, включително клетвени декларации и по-малки обособени позиции. - Мерки за насърчаване подобряването на безопасността и здравето на работниците на работното място - Директива 89/391/ЕИО на Съвета: През 2012 г. Комисията стартира подробна оценка на политиката, за да оцени уместността, ефективността и съгласуваността на основната директива и над 20 производни директиви. Резултатите се очакват през 2015 г. - Законодателство на ЕС в областта на отпадъците: През 2013 г. Комисията ще започне цялостен преглед на политиката и законодателството на ЕС относно отпадъците, който ще обхване ключовите цели в Рамковата директива за отпадъците, Директивата относно депонирането на отпадъци и Директивата относно опаковките и отпадъците от опаковки, последваща оценка („проверка за уместност“) на пет директиви за разделни потоци отпадъци и оценка на начините за намиране на по-добро решение на проблема с пластмасовите отпадъци. - Директива за работното време - Директива 2003/88: Комисията проведе цялостен преглед на тази директива през 2010 г., като заключи, че тя трябва да бъде преразгледана. В рамките на общественото допитване европейските социални партньори се съгласиха да преговарят относно условията на такова преразглеждане. Наскоро обаче социалните партньори информираха, че тези преговори са прекъснати, без да е било постигнато споразумение. Понастоящем Комисията обмисля следващите стъпки. - Контролни уреди за регистриране на данните за движение и почивка при автомобилния транспорт – Регламент (ЕИО) № 3821/85: През 2011 г. Комисията предложи нов регламент[37], който все още се обсъжда в Парламента и Съвета. Той ще донесе ползи за МСП, тъй като някои категории превозни средства, които се движат в радиус от по-малко от 100 km от базата на предприятието, не е необходимо да бъдат оборудвани с тахографи. - Признаване на професионални квалификации – Директива 2005/36/ЕО: През 2011 г. Комисията предложи нова директива[38], с която да се модернизира сега действащата директива. Тя все още се обсъжда в Парламента и в Съвета. Директивата ще бъде в помощ на МСП, тъй като ще улесни мобилността на работниците, например чрез въвеждането на европейска професионална карта. Картата ще даде възможност на националните органите, които управляват тези дейности, да извършват по-лесно и по-бързо официалните процедури за признаване на квалификациите на специалисти, получени в друга държава членка. Успешното и навременно набиране на персонал може да се отрази в сравнително по-голяма степен на по-малките оператори. Второ, резултатите ще бъдат взети под внимание при картографирането на законодателството на ЕС, което се провежда в рамките на обявената наскоро Програма за пригодност и резултатност на регулаторната рамка (REFIT)[39]. Като първа стъпка тази програма включва картографиране на области от законодателството и политиката, за да се набележи всяка прекомерна тежест, несъответствия, пропуски, неефективни мерки и кумулативни ефекти, така че да могат да бъдат постигнати ползи по най-ефективния начин. Ще бъде обърнато внимание на възможната регулаторна тежест, произтичаща от начина, по който се прилага законодателството на ЕС на национално и поднационално равнище. Ще бъде взета предвид спецификата на МСП и важността на регулаторната стабилност, както бе посочено в много от консултациите с МСП. В някои случаи резултатите от картографирането ще оправдаят бързо придвижване на предложение за преработване на законодателството, тъй като съществуват ясни доказателства за необходимостта от намаляване на регулаторните разходи и опростяване. В други случаи ще бъде необходимо извършването на подробна оценка, тъй като е налице обща възможност за опростяване на правилата и намаляване на регулаторната тежест, но е необходима допълнителна оценка. В някои случаи пък няма да бъдат необходими последващи действия, например в законодателство/области от законодателството, за които се смята, че са икономически ефективни или където все още е твърде рано да се направи оценка на резултатите/икономическата ефективност. REFIT също така ще гарантира координацията и определянето на приоритети при прегледа на достиженията на правото на ЕС, започнал през 2011 г., за да се засили прилагането на принципа „Мисли първо за малките предприятия!“ и да се набележат възможни допълнителни освобождавания или намаляване на тежестта за МСП, и особено за микропредприятията. Многогодишните планове на REFIT ще бъдат публикувани и заинтересованите страни ще имат възможност да представят своите коментари. Това ще позволи на заинтересованите страни, включително МСП и микропредприятията, да разберат по-добре работата на Комисията и да имат по-голям принос за нея. При картографирането и многогодишното планиране на REFIT ще бъде взета предвид работата, за която Комисията вече е поела ангажимент, било поради законовите изисквания в действащото законодателство на ЕС за проучвания, оценки или доклади, или в резултат на съществуващото планиране за оценки. В по-общ план Комисията поема ангажимент да прави редовни оценки на това дали законодателството на ЕС постига своите цели и дали няма по-прости и по-евтини начини за постигане на същите ползи, на същите резултати.[40] Комисията също така ще направи оценка дали МСП считат, че определен законодателен акт е лесен за разбиране и прилагане и къде са нужни подобрения. Ако при тези оценки се открие потенциал за по-лек режим, това би могло да доведе до преразглеждане на законодателството, така че то да бъде по-благоприятно за МСП, като същевременно се спазват наложените от договорите изисквания за консултации в конкретни области на политиката и като се взема надлежно предвид мнението на други заинтересовани страни. 7. Следващи стъпки Комисията ще продължи да обръща специално внимание на МСП в изработването и прегледа на политиките. Програмата REFIT ще бъде осъществена постепенно, в това число годишно публикуване на преглед на резултатите за МСП, което ще бъде открито за коментар от заинтересованите страни. Консултациите и диалогът между МСП и Комисията ще бъдат допълнително подобрени чрез мрежата „Пратеници по въпросите на МСП“, чрез по-активното използване на Европейската мрежа за предприятия и чрез конференции с МСП, както и в контекста на консултациите на социалните партньори. Комисията ще подобри допълнително начините, по които тя получава данни и становища от МСП, когато през 2013 г. и 2014 г. преработи съответно своите насоки за оценка и оценка на въздействието. За извършването на тази аналитична работа ще бъдат необходими достатъчна информация и статистически данни, за да бъде напълно отчетено въздействието върху МСП. Механизмите за управление и консултации в рамките на SBA ще играят ключова роля в работата за намаляване на регулаторната тежест върху МСП и за гарантиране на широк кръг консултации и ангажиране на заинтересованите страни, включително държавите членки. Мрежата от национални „Пратеници по въпросите на МСП“ ще продължи да допринася в значителна степен за наблюдението на въздействието върху МСП на Работната програма на Комисията и за гарантиране, че намаляването на регулаторната тежест се превръща в приоритет за държавите членки чрез засилен обмен на най-добри практики. Ще продължи организирането на редовни срещи със сдруженията на МСП, за да се следи прилагането на принципа „Мисли първо за малките предприятия!“ в бъдещи инициативи на Комисията, определени като приоритетни. Комисията ще продължи да укрепва Европейската мрежа за предприятия, за да засили нейния капацитет да разяснява законодателството на ЕС, да получава становищата на МСП относно законодателството на ЕС посредством дискусионни групи на МСП. Вземането под внимание на аспектите, свързани с МСП, е споделена задача. Европейският парламент и Съветът са приканени да гарантират не само, че МСП извличат ползи от законодателството на ЕС, но и че в рамките на законодателния процес на ЕС не се добавя ненужна тежест за МСП. Държавите членки се приканват да използват съществуващите възможности в законодателството на ЕС, за да облекчат тежестта върху МСП. __________________________________________________ Работен документ на службите на Комисията Преглед на резултатите за МСП Приоритетни досиета за МСП в Работната програма на Комисията за 2013 г. Резултати от консултацията за „10-те законодателни акта, които пораждат най-голяма административна тежест“ [1] http://ec.europa.eu/enterprise/policies/sme/facts-figures-analysis/performance-review/files/supporting-documents/2012/do-smes-create-more-and-better-jobs_en.pdf [2] COM(2008) 394 окончателен, стр. 7. [3] Доклад на Комисията „Минимизиране на регулаторната тежест за МСП — Адаптиране на законодателството на ЕС спрямо нуждите на микропредприятията“, COM(2011)803. [4] COM(2012) 582 окончателен – Съобщение на Европейската комисия до Европейския парламент, Съвета, Европейския икономически и социален комитет и Комитета на регионите — По-силна европейска промишленост за растеж и възстановяване на икономиката. [5] COM(2012) 746 окончателен, http://ec.europa.eu/governance/better_regulation/documents/com_2013_en.pdf [6] Така например в областта на социалната политика договорът предвижда задължително провеждане на консултации със социалните партньори, преди Комисията да може да представи своите предложения. [7] Директива 2012/19/ЕC на Европейския парламент и на Съвета от 4 юли 2012 г. относно отпадъци от електрическо и електронно оборудване (ОЕЕО), ОВ L 197, 24.7.2012 г., стр. 38. [8] Предложение на Комисията за Регламент за изменение на Регламент (ЕО) № 443/2009 с оглед определянето на условията за постигане на целта за намаляване на емисиите на CO2 от нови леки пътнически автомобили до 2020 г., COM(2012) 393. [9] Предложение на Комисията за Регламент за изменение на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт, и за изменение на Регламент (ЕО) № 561/2006 на Европейския парламент и на Съвета, COM(2011)451. [10] COM(2012) 11. [11] Предложение от 14.11.2012 г. за Директива на Европейския парламент и на Съвета за подобряване на баланса между половете сред директорите без изпълнителни функции на дружествата, допуснати до борсова търговия, и свързани с това мерки, COM (2012) 614 окончателен. [12] Дружествата, наричани „пощенски кутии“ са дружества, създадени с цел да се извлекат ползи от несъвършенствата в законодателството, които не предоставят каквито и да било услуги на клиенти, а са по-скоро фиктивни дружества за услуги, предоставяни от собствениците им. Тези дружества обикновено са много малки и често използват само пощенска кутия, откъдето произлиза и наименованието им. [13] Дружества, които са официално установени в дадена държава членка, която не е свързана с тяхната дейност, като начин да избегнат нормативните разпоредби на друга държава членка. [14] COM (2011) 803, стр. 6. [15] COM(2011) 896. [16] Директива 2002/14/ЕО на Европейския парламент и на Съвета от 11 март 2002 г. за създаване на обща рамка за информиране и консултиране на работниците и служителите. [17] Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните; Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните; Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход; Регламент (ЕО) № 854/2004 на Европейския парламент и на Съвета от 29 април 2004 г. относно определяне на специфичните правила за организирането на официален контрол върху продуктите от животински произход, предназначени за човешка консумация. [18] Директива 2008/98/ЕО на Европейския парламент и на Съвета от 19 ноември 2008 г. относно отпадъците. [19] Директива 2012/6/ЕC на Европейския парламент и на Съвета от 14 март 2012 г. за изменение на Директива 78/660/ЕИО на Съвета относно годишните счетоводни отчети на някои видове дружества във връзка с микросубектите. [20] Вж. работния документ на службите на Комисията, приложен към настоящото съобщение. [21] http://ec.europa.eu/dgs/secretariat_general/admin_burden/best_practice_report/best_practice_report_en.htm [22] Вж. приложение II към Съобщение на Комисията COM (2011) 803. [23] Предложение за преразгледан регламент относно защитата на физическите лица във връзка с обработването на лични данни (COM(2012) 11) и предложение за преразгледана директива на Европейския парламент и на Съвета относно обществените поръчки (COM (2011) 896). Предложението за преразглеждане на Директивата относно отпадъците от електрическо и електронно оборудване вече доведе до приемането на Директива 2012/19/ЕС на Европейския парламент и на Съвета от 4 юли 2012 г. относно отпадъци от електрическо и електронно оборудване (ОЕЕО). [24] http://ec.europa.eu/enterprise/policies/sme/business-environment/start-up-procedures/progress- 2011/index_en.htm [25] COM(2011) 615 окончателен/2. [26] http://www.ueapme.com/IMG/pdf/EUSD_work_prog_2012-2014.pdf [27] http://ec.europa.eu/dgs/secretariat_general/admin_burden/ind_stakeholders/ind_stakeholders_en.htm [28] COM(2012) 746 окончателен, http://ec.europa.eu/governance/better_regulation/documents/com_2013_en.pdf [29] Пълните резултати от общественото допитване бяха публикувани на уебсайта „Вашият глас в Европа“. [30] Общата система на данъка върху добавената стойност (Директива 2006/112/EО), възстановяването на данъка върху добавената стойност на данъчнозадължени лица, неустановени в държавата членка по възстановяване, но установени в друга държава членка (Директива 2008/9/ЕО на Съвета). [31] Превози на отпадъци — Регламент (ЕО) № 1013/2006, Рамкова директива за отпадъците — Директива 2008/98 и списък на отпадъци – Решение 2000/532/ЕО на Комисията. [32] В отговорите на допитването бяха споменати мерките за насърчаване подобряването на безопасността и здравето на работниците на работното място (Директива 89/391/ЕИО), Директивата относно командироването на работници (Директива 96/71/ЕО) и директивата за работното време (Директива 2003/88/ЕО). Що се отнася до класирането на тези актове отделните МСП наредиха Директива 89/381/ЕО на 6-то място, а организациите, представляващи МСП, на 3-то място; Директива 96/71 бе класирана от двете категории респонденти съответно на 19-то и на 8-о място, а Директива 2003/88/ЕО - на 5-то и на 7-о място съответно. [33] COM(2013) 49. [34] COM(2011) 851. [35] Директива 2010/45/ЕО. [36] COM(2011) 896. [37] COM(2011) 451. [38] COM(2011) 883 окончателен. [40] COM(2012) 746. Вж. раздел 7 по-долу.